Document ID: 32008R1251

ΚΑΝΟΝΙΣΜΌΣ (ΕΚ) αριθ. 1251/2008 ΤΗΣ ΕΠΙΤΡΟΠΉΣ
της 12ης Δεκεμβρίου 2008
για την εφαρμογή της οδηγίας 2006/88/ΕΚ του Συμβουλίου όσον αφορά τους όρους και τις απαιτήσεις πιστοποίησης για τη διάθεση στην αγορά και την εισαγωγή ζώων υδατοκαλλιέργειας και προϊόντων τους στην Κοινότητα, καθώς και για την κατάρτιση καταλόγου ειδών-φορέων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία του Συμβουλίου 2006/88/ΕΚ της 24ης Οκτωβρίου 2006 σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 17 παράγραφος 2, τα άρθρα 22 και 25 και το άρθρο 61 παράγραφος 3,
Εκτιμώντας τα ακόλουθα:
(1)
Η οδηγία 2006/88/ΕΚ θεσπίζει τις απαιτήσεις υγειονομικού ελέγχου που πρέπει να εφαρμόζονται για τη διάθεση στην αγορά, την εισαγωγή και τη διαμετακόμιση διαμέσου της Κοινότητας ζώων υδατοκαλλιέργειας και προϊόντων τους. Η οδηγία 2006/88/ΕΚ καταργεί και αντικαθιστά, από την 1η Αυγούστου 2008, την οδηγία 91/67/ΕΟΚ του Συμβουλίου σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (2).
(2)
Σύμφωνα με την οδηγία 2006/88/ΕΚ, ο όρος «ζώα υδατοκαλλιέργειας» σημαίνει οποιοδήποτε υδρόβιο ζώο, περιλαμβανομένων των διακοσμητικών υδρόβιων ζώων, σε όλα τα στάδια του βίου του, περιλαμβανομένων των αυγών και του σπέρματος/των γαμετών, που εκτρέφεται σε εκμετάλλευση ή περιοχή καλλιέργειας μαλακίων, περιλαμβανομένων των υδρόβιων ζώων που προέρχονται από άγρια κατάσταση και προορίζονται για μια εκμετάλλευση ή περιοχή καλλιέργειας μαλακίων. Ο όρος «υδρόβια ζώα» σημαίνει ψάρια, μαλάκια και καρκινοειδή.
(3)
Η απόφαση 1999/567/ΕΚ της Επιτροπής, της 27ης Ιουλίου 1999, για τη θέσπιση του υποδείγματος του πιστοποιητικού που αναφέρεται στο άρθρο 16 παράγραφος 1 της οδηγίας 91/67/ΕΟΚ του Συμβουλίου (3) και η απόφαση 2003/390/ΕΚ της Επιτροπής, της 23ης Μαΐου 2003, για καθορισμό ειδικών όρων για τη διάθεση στην αγορά των ειδών των ζώων υδατοκαλλιέργειας και των προϊόντων τους που δεν θεωρούνται ευπαθή όσον αφορά ορισμένες νόσους (4) θεσπίζουν ορισμένους κανόνες για τη διάθεση ζώων υδατοκαλλιέργειας στην αγορά, συμπεριλαμβανομένων των απαιτήσεων πιστοποίησης. Η απόφαση 2003/804/ΕΚ της Επιτροπής, της 14ης Νοεμβρίου 2003, για τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές μαλακίων, αυγών και γαμετών τους, με σκοπό την περαιτέρω ανάπτυξη, αύξηση, μετεγκατάσταση ή κατανάλωσή τους από τον άνθρωπο (5), η απόφαση 2003/858/ΕΚ της Επιτροπής, της 21ης Νοεμβρίου 2003, σχετικά με τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ζώντων ψαριών, των αυγών και των γαμετών τους που προορίζονται για καλλιέργεια και ζώντων ψαριών υδατοκαλλιέργειας και των προϊόντων τους που προορίζονται για ανθρώπινη κατανάλωση (6) και η απόφαση 2006/656/ΕΚ της Επιτροπής, της 20ής Σεπτεμβρίου 2006, για τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ψαριών για διακόσμηση (7) θεσπίζουν ορισμένους όρους για τις εισαγωγές ζώων υδατοκαλλιέργειας στην Κοινότητα. Οι εν λόγω αποφάσεις υλοποιούν την οδηγία 91/67/ΕΟΚ.
(4)
Η οδηγία 2006/88/ΕΚ ορίζει ότι η διάθεση ζώων υδατοκαλλιέργειας στην αγορά πρέπει να υπόκειται στην πιστοποίηση της υγείας των ζώων, όταν τα ζώα εισάγονται σε κράτος μέλος, ζώνη ή διαμέρισμα που έχει χαρακτηριστεί απαλλαγμένο από ασθένειες σύμφωνα με την εν λόγω οδηγία, ή να υπόκειται σε πρόγραμμα επιτήρησης ή εξάλειψης. Κατά συνέπεια, πρέπει να θεσπιστούν στον παρόντα κανονισμό απαιτήσεις πιστοποίησης και εναρμονισμένα υποδείγματα υγειονομικών πιστοποιητικών των ζώων, για να αντικατασταθούν οι απαιτήσεις πιστοποίησης που θεσπίστηκαν βάσει της οδηγίας 91/67/ΕΟΚ και των αποφάσεων εφαρμογής της.
(5)
Ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (8) επιβάλλει στους υπευθύνους επιχειρήσεων τροφίμων ειδικούς κανόνες υγιεινής για τα τρόφιμα ζωικής προέλευσης, συμπεριλαμβανομένης της θέσπισης απαιτήσεων συσκευασίας και επισήμανσης. Οι απαιτήσεις υγειονομικών πιστοποιητικών των ζώων οι οποίες προβλέπονται στον παρόντα κανονισμό για τη διάθεση στην αγορά και την εισαγωγή ζώων υδατοκαλλιέργειας και προϊόντων τους τα οποία προορίζονται για περαιτέρω μεταποίηση πριν από την ανθρώπινη κατανάλωση δεν θα πρέπει να ισχύουν για τα ζώα και τα προϊόντα η συσκευασία και η επισήμανση των οποίων συμμορφώνονται με τον κανονισμό (ΕΚ) αριθ. 853/2004, υπό ορισμένες προϋποθέσεις.
(6)
Η οδηγία 2006/88/ΕΚ ορίζει ότι τα κράτη μέλη εξασφαλίζουν ότι η διάθεση διακοσμητικών υδρόβιων ζώων στην αγορά δεν θέτει σε κίνδυνο το υγειονομικό καθεστώς των υδρόβιων ζώων σε σχέση με τις μη εξωτικές ασθένειες που απαριθμούνται στο παράρτημα IV μέρος ΙΙ της εν λόγω οδηγίας.
(7)
Τα διακοσμητικά υδρόβια ζώα που διατίθενται στην κοινοτική αγορά και προορίζονται για εγκαταστάσεις χωρίς άμεση επαφή με φυσικά νερά, ήτοι κλειστές διακοσμητικές εγκαταστάσεις, δεν εγκυμονούν τους ίδιους κινδύνους για άλλους τομείς της κοινοτικής υδατοκαλλιέργειας ή για τα αποθέματα άγριων ζώων. Συνεπώς, δεν πρέπει να απαιτούνται υγειονομικά πιστοποιητικά γι’ αυτά τα ζώα βάσει του παρόντος κανονισμού.
(8)
Για να παρέχονται στα κράτη μέλη, των οποίων ολόκληρη η επικράτεια ή ορισμένες ζώνες ή διαμερίσματα έχουν χαρακτηριστεί απαλλαγμένα από μία ή περισσότερες μη εξωτικές ασθένειες στις οποίες είναι ευπαθή τα υδρόβια ζώα, πληροφορίες σχετικά με τις μετακινήσεις στην επικράτειά τους διακοσμητικών υδρόβιων ζώων τα οποία προορίζονται για κλειστές διακοσμητικές εγκαταστάσεις, ενδείκνυται αυτές οι μετακινήσεις να γνωστοποιούνται μέσω του συστήματος Traces, όπως ορίστηκε στην οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (9) και καθιερώθηκε με την απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος Traces (10).
(9)
Οι μετακινήσεις εντός της Κοινότητας από κλειστές διακοσμητικές εγκαταστάσεις σε ανοιχτές διακοσμητικές εγκαταστάσεις ή στο φυσικό περιβάλλον μπορεί να συνιστούν σοβαρό κίνδυνο για άλλους τομείς της κοινοτικής υδατοκαλλιέργειας και δεν πρέπει να επιτρέπονται χωρίς την άδεια των αρμόδιων αρχών των κρατών μελών.
(10)
Η οδηγία 2006/88/ΕΚ ορίζει ότι τα κράτη μέλη πρέπει να λαμβάνουν ελάχιστα μέτρα ελέγχου σε περίπτωση επιβεβαίωσης της εμφάνισης των εξωτικών ή μη εξωτικών ασθενειών που παρατίθενται στο παράρτημα IV μέρος ΙΙ αυτής σε ζώα υδατοκαλλιέργειας ή άγρια υδρόβια ζώα ή στην περίπτωση νεοεμφανιζόμενων ασθενειών. Επιπλέον, η οδηγία ορίζει ότι τα κράτη μέλη πρέπει να μεριμνούν ώστε η διάθεση ζώων υδατοκαλλιέργειας στην αγορά να υπόκειται σε πιστοποίηση της υγείας των ζώων, όταν χορηγείται άδεια ώστε να εγκαταλείψουν τα ζώα μια περιοχή που υπόκειται στα εν λόγω μέτρα ελέγχου.
(11)
Συνεπώς, ο παρών κανονισμός πρέπει να θεσπίσει όρους υγειονομικού ελέγχου και απαιτήσεις πιστοποίησης για τις αποστολές ζώων υδατοκαλλιέργειας και προϊόντων τους που εγκαταλείπουν κράτη μέλη, ζώνες ή διαμερίσματα αυτών που υπόκεινται σε μέτρα ελέγχου των ασθενειών.
(12)
Η οδηγία 2006/88/ΕΚ ορίζει ότι τα κράτη μέλη πρέπει να εξασφαλίζουν ότι ζώα υδατοκαλλιέργειας και προϊόντα αυτών εισάγονται στην Κοινότητα μόνο από τρίτες χώρες ή τμήματα τρίτων χωρών που περιλαμβάνονται σε κατάλογο ο οποίος καταρτίζεται σύμφωνα με την εν λόγω οδηγία.
(13)
Οι εισαγωγές ζώων υδατοκαλλιέργειας στην Κοινότητα πρέπει να επιτρέπονται μόνο από τρίτες χώρες οι οποίες διαθέτουν νομοθεσία για την υγεία των ζώων και συστήματα ελέγχου ισοδύναμα με αυτά της Κοινότητας. Συνεπώς, ο παρών κανονισμός πρέπει να καταρτίσει κατάλογο τρίτων χωρών, εδαφών, ζωνών ή διαμερισμάτων, από όπου θα επιτρέπεται στα κράτη μέλη να εισάγουν στην Κοινότητα ζώα υδατοκαλλιέργειας για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας και ανοικτές διακοσμητικές εγκαταστάσεις. Ωστόσο, η εισαγωγή στην Κοινότητα ορισμένων διακοσμητικών ψαριών, μαλακίων και καρκινοειδών που προορίζονται για κλειστές διακοσμητικές εγκαταστάσεις πρέπει να επιτρέπεται, αν γίνεται από τρίτες χώρες που είναι μέλη του Διεθνούς Γραφείου Υγείας των Ζώων (OIE).
(14)
Στις τρίτες χώρες και εδάφη που επιτρέπεται να εξάγουν στην Κοινότητα ζώα υδατοκαλλιέργειας για ανθρώπινη κατανάλωση με γνώμονα την παγκόσμια υγεία πρέπει επίσης να επιτρέπεται να κάνουν εξαγωγές προς την Κοινότητα βάσει των υγειονομικών διατάξεων του παρόντος κανονισμού. Επομένως, τα ζώα υδατοκαλλιέργειας και τα προϊόντα τους που προορίζονται για ανθρώπινη κατανάλωση πρέπει να εισάγονται στην Κοινότητα μόνο από τρίτες χώρες, εδάφη, ζώνες ή διαμερίσματα που περιλαμβάνονται σε κατάλογο ο οποίος καταρτίστηκε σύμφωνα με το άρθρο 11 παράγραφος 1 του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (11).
(15)
Οι κατάλογοι αυτοί παρατίθενται στα παραρτήματα I και II της απόφασης 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (12) και, για τη μεταβατική περίοδο μέχρι την 31η Δεκεμβρίου 2009, στον κανονισμό (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (13). Για λόγους συνέπειας της κοινοτικής νομοθεσίας, οι εν λόγω κατάλογοι πρέπει να ληφθούν υπόψη στον παρόντα κανονισμό.
(16)
Η οδηγία 2006/88/ΕΚ ορίζει ότι η εισαγωγή ζώων υδατοκαλλιέργειας και προϊόντων τους στην Κοινότητα πρέπει να συνοδεύεται από έγγραφο το οποίο περιλαμβάνει υγειονομικό πιστοποιητικό των ζώων. Είναι απαραίτητο να καθοριστούν λεπτομερώς στον παρόντα κανονισμό οι όροι υγειονομικού ελέγχου για τις εισαγωγές ζώων υδατοκαλλιέργειας στην Κοινότητα, συμπεριλαμβανομένων υποδειγμάτων υγειονομικών πιστοποιητικών των ζώων, τα οποία πρέπει να αντικαταστήσουν τους όρους εισαγωγής που έχουν θεσπιστεί σύμφωνα με την οδηγία 91/67/ΕΟΚ.
(17)
Ο κανονισμός (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 και (ΕΚ) αριθ. 882/2004, για την παρέκκλιση από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (14) καθορίζει υποδείγματα υγειονομικών πιστοποιητικών για την εισαγωγή προϊόντων αλιείας και ζώντων δίθυρων μαλακίων που προορίζονται για ανθρώπινη κατανάλωση. Για λόγους συνέπειας της κοινοτικής νομοθεσίας, ο παρών κανονισμός πρέπει να προβλέπει ότι η εισαγωγή των προϊόντων που καλύπτονται από τον παρόντα κανονισμό πρέπει να συνοδεύεται από τα εν λόγω υποδείγματα υγειονομικών πιστοποιητικών.
(18)
Τα διακοσμητικά υδρόβια ζώα, συμπεριλαμβανομένων των ψαριών, των μαλακίων και των καρκινοειδών, εισάγονται στην Κοινότητα, σε μεγάλο βαθμό, από τρίτες χώρες και εδάφη. Για να προστατευθεί το υγειονομικό καθεστώς των ζώων σε διακοσμητικές εγκαταστάσεις μέσα στην Κοινότητα, είναι απαραίτητο να θεσπιστούν ορισμένες απαιτήσεις υγειονομικού ελέγχου για την εισαγωγή τέτοιων ζώων.
(19)
Είναι σημαντικό να διασφαλιστεί ότι το υγειονομικό καθεστώς των ζώων υδατοκαλλιέργειας που εισάγονται στην Κοινότητα δεν τίθεται σε κίνδυνο κατά τη μεταφορά τους στην Κοινότητα.
(20)
Η απελευθέρωση εισαγόμενων ζώων υδατοκαλλιέργειας στο κοινοτικό φυσικό περιβάλλον θέτει σε σοβαρό κίνδυνο το υγειονομικό καθεστώς των ζώων στην Κοινότητα, δεδομένου ότι ο έλεγχος και η εξάλειψη των ασθενειών σε φυσικά νερά είναι δύσκολοι. Συνεπώς, η εν λόγω απελευθέρωση πρέπει να υπόκειται σε ειδική άδεια από την αρμόδια αρχή και να επιτρέπεται μόνο υπό τον όρο ότι λαμβάνονται κατάλληλα μέτρα για την προστασία του υγειονομικού καθεστώτος των ζώων στον τόπο απελευθέρωσης.
(21)
Τα ζώα υδατοκαλλιέργειας που προορίζονται για διαμετακόμιση διαμέσου της Κοινότητας θα πρέπει να συμμορφώνονται προς τις ίδιες απαιτήσεις όπως τα ζώα υδατοκαλλιέργειας που προορίζονται για εισαγωγή στην Κοινότητα.
(22)
Πρέπει να προβλεφθούν ειδικοί όροι για τη διαμετακόμιση των αποστολών που προέρχονται από τη Ρωσία ή προορίζονται για τη χώρα αυτή μέσω της Κοινότητας, λόγω της γεωγραφικής κατάστασης του Καλίνιγκραντ, η οποία επηρεάζει μόνο τη Λετονία, τη Λιθουανία και την Πολωνία. Για λόγους συνέπειας της κοινοτικής νομοθεσίας, η απόφαση 2001/881/ΕΚ της Επιτροπής, της 7ης Δεκεμβρίου 2001, για την κατάρτιση καταλόγου μεθοριακών σταθμών επιθεώρησης που είναι εγκεκριμένοι για τη διενέργεια κτηνιατρικών ελέγχων σε ζώα και ζωικά προϊόντα από τρίτες χώρες και για την ενημέρωση των λεπτομερών κανόνων που αφορούν τους ελέγχους οι οποίοι πρέπει να διενεργούνται από τους εμπειρογνώμονες της Επιτροπής (15) και η οδηγία 97/78/ΕΚ του Συμβουλίου της 18ης Δεκεμβρίου 1997 για καθορισμό των βασικών αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (16) θα πρέπει να ληφθούν υπόψη στον παρόντα κανονισμό.
(23)
Η οδηγία 96/93/ΕΚ του Συμβουλίου της 17ης Δεκεμβρίου 1996 σχετικά με την πιστοποίηση ζώων και ζωικών προϊόντων (17), η οποία θεσπίζει τους κανόνες που πρέπει να τηρούνται κατά την έκδοση κτηνιατρικών πιστοποιητικών, πρέπει να εφαρμόζεται στα υγειονομικά πιστοποιητικά που εκδίδονται για τα ζώα δυνάμει του παρόντος κανονισμού.
(24)
Το άρθρο 17 της οδηγίας 2006/88/ΕΚ ορίζει ότι στην περίπτωση που αποδεικνύεται βάσει επιστημονικών στοιχείων ή πρακτικής εμπειρίας ότι είδη εκτός των ευπαθών ειδών που αναφέρονται στο παράρτημα ΙV μέρος ΙΙ της εν λόγω οδηγίας ενδέχεται να ευθύνονται για την παθητική μετάδοση μιας συγκεκριμένης ασθένειας δρώντας ως είδη-φορείς, τα κράτη μέλη πρέπει να εξασφαλίζουν ότι, όταν τα εν λόγω είδη εισάγονται για σκοπούς καλλιέργειας ή εμπλουτισμού σε κράτος μέλος, ζώνη ή διαμέρισμα που έχει χαρακτηριστεί ως απαλλαγμένο από τη συγκεκριμένη ασθένεια, πρέπει να τηρούνται ορισμένες απαιτήσεις που ορίζονται στην εν λόγω οδηγία. Το άρθρο 17 της οδηγίας 2006/88/ΕΚ προβλέπει επίσης την κατάρτιση ενός καταλόγου ειδών-φορέων. Επομένως, πρέπει να εγκριθεί ένας κατάλογος ειδών-φορέων.
(25)
Η Ευρωπαϊκή Αρχή για την Ασφάλεια των Τροφίμων (ΕΑΑΤ) έχει εκδώσει τρεις γνωμοδοτήσεις για το θέμα αυτό: επιστημονική γνωμοδότηση της επιτροπής για την υγεία και την καλή μεταχείριση των ζώων έπειτα από αίτημα της Ευρωπαϊκής Επιτροπής σχετικά με τα πιθανά είδη-φορείς και τα στάδια ζωής των ευπαθών ειδών που δεν μεταδίδουν ασθένειες όσον αφορά ορισμένες ασθένειες των ψαριών (18), επιστημονική γνωμοδότηση της επιτροπής για την υγεία και την καλή μεταχείριση των ζώων έπειτα από αίτημα της Ευρωπαϊκής Επιτροπής σχετικά με τα πιθανά είδη-φορείς και τα στάδια ζωής των ευπαθών ειδών που δεν μεταδίδουν ασθένειες όσον αφορά ορισμένες ασθένειες των μαλακίων (19) και επιστημονική γνωμοδότηση της επιτροπής για την υγεία και την καλή μεταχείριση των ζώων έπειτα από αίτημα της Ευρωπαϊκής Επιτροπής σχετικά με τα πιθανά είδη-φορείς και τα στάδια ζωής των ευπαθών ειδών που δεν μεταδίδουν ασθένειες όσον αφορά ορισμένες ασθένειες των καρκινοειδών (20).
(26)
Σύμφωνα με τις εν λόγω επιστημονικές γνωμοδοτήσεις, η πιθανότητα μεταφοράς και εδραίωσης των ασθενειών οι οποίες απαριθμούνται στην οδηγία 2006/88/ΕΚ από τα πιθανά είδη-φορείς ή ομάδες ειδών-φορέων που αξιολογήθηκαν χαρακτηρίζεται από αμελητέα/εξαιρετικά χαμηλή ως μέτρια, υπό ορισμένες προϋποθέσεις. Η εν λόγω αξιολόγηση κάλυψε τα υδρόβια είδη που χρησιμοποιούνται στην υδατοκαλλιέργεια και διατίθενται στο εμπόριο με σκοπό την καλλιέργεια.
(27)
Κατά την κατάρτιση του καταλόγου των ειδών-φορέων πρέπει να ληφθούν υπόψη οι γνωμοδοτήσεις της ΕΑΑΤ. Κατά τη λήψη απόφασης σχετικά με τα είδη που πρέπει να περιληφθούν στον εν λόγω κατάλογο, πρέπει να διασφαλιστεί το κατάλληλο επίπεδο προστασίας του υγειονομικού καθεστώτος των ζώων υδατοκαλλιέργειας στην Κοινότητα, ενώ ταυτόχρονα πρέπει να αποφευχθεί η εισαγωγή περιττών εμπορικών περιορισμών. Συνεπώς, τα είδη που εγκυμονούν μέτριο κίνδυνο μετάδοσης ασθενειών, σύμφωνα με τις εν λόγω γνωμοδοτήσεις, πρέπει να περιληφθούν στον κατάλογο.
(28)
Πολλά από τα είδη που αναγνωρίζονται ως πιθανά είδη-φορείς για ορισμένες ασθένειες στις γνωμοδοτήσεις της ΕΑΑΤ πρέπει να θεωρούνται ως τέτοια μόνο όταν κατάγονται από περιοχή στην οποία υπάρχουν είδη ευπαθή στην εν λόγω ασθένεια και προορίζονται για περιοχή στην οποία υπάρχουν τα ίδια ευπαθή είδη. Συνεπώς, τα ζώα υδατοκαλλιέργειας που ανήκουν σε πιθανά είδη-φορείς πρέπει να θεωρούνται ως είδη-φορείς για τους σκοπούς του άρθρου 17 της οδηγίας 2006/88/ΕΚ μόνο υπό τις εν λόγω προϋποθέσεις.
(29)
Για λόγους σαφήνειας και συνέπειας της κοινοτικής νομοθεσίας, πρέπει να καταργηθούν οι αποφάσεις 1999/567/ΕΚ, 2003/390/ΕΚ, 2003/804/ΕΚ, 2003/858/ΕΚ και 2006/656/ΕΚ και να αντικατασταθούν από τον παρόντα κανονισμό.
(30)
Ενδείκνυται η πρόβλεψη μιας μεταβατικής περιόδου που θα επιτρέψει στα κράτη μέλη και στη βιομηχανία να λάβουν τα απαραίτητα μέτρα για τη συμμόρφωση με τις νέες απαιτήσεις τις οποίες θεσπίζει ο παρών κανονισμός.
(31)
Λαμβάνοντας υπόψη τη μεγάλη ροή συναλλαγών διακοσμητικών υδρόβιων ζώων που ανήκουν σε είδη ευπαθή στο επιζωοτικό ελκογόνο σύνδρομο (EUS) και την ανάγκη διενέργειας πρόσθετων μελετών με αντικείμενο τον κίνδυνο που εγκυμονεί αυτή η ασθένεια για τη βιομηχανία διακοσμητικών υδρόβιων ζώων, συμπεριλαμβανομένης μιας επαναξιολόγησης του καταλόγου των ευπαθών ειδών, θα πρέπει να αποφευχθεί η άμεση διακοπή της εισαγωγής ειδών διακοσμητικών ψαριών που είναι ευπαθή στο EUS και τα οποία προορίζονται μόνο για κλειστές διακοσμητικές εγκαταστάσεις. Κατά συνέπεια, ενδείκνυται ο καθορισμός μιας μεταβατικής περιόδου όσον αφορά τις απαιτήσεις σχετικά με τη συγκεκριμένη ασθένεια για τις εν λόγω αποστολές. Απαιτείται επίσης μια μεταβατική περίοδος για τις τρίτες χώρες, προκειμένου να έχουν επαρκή χρόνο για να τεκμηριώσουν ότι είναι απαλλαγμένες από την εν λόγω ασθένεια.
(32)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
Άρθρο 1
Αντικείμενο και πεδίο εφαρμογής
Ο παρών κανονισμός θεσπίζει:
α)
έναν κατάλογο ειδών-φορέων·
β)
όρους υγειονομικού ελέγχου για τη διάθεση στην αγορά διακοσμητικών υδρόβιων ζώων τα οποία είτε προέρχονται από κλειστές διακοσμητικές εγκαταστάσεις είτε προορίζονται για τέτοιες εγκαταστάσεις·
γ)
απαιτήσεις σχετικά με υγειονομικά πιστοποιητικών των ζώων για τη διάθεση στην αγορά:
i)
ζώων υδατοκαλλιέργειας που προορίζονται για καλλιέργεια, συμπεριλαμβανομένων περιοχών μετεγκατάστασης, εγκαταστάσεων ψυχαγωγικής αλιείας και ανοικτών διακοσμητικών εγκαταστάσεων καθώς και για εμπλουτισμό και
ii)
ζώων υδατοκαλλιέργειας και προϊόντων τους που προορίζονται για ανθρώπινη κατανάλωση·
δ)
όρους υγειονομικού ελέγχου και απαιτήσεις πιστοποίησης για εισαγωγές στην Κοινότητα και διαμετακομίσεις διαμέσου αυτής, συμπεριλαμβανομένης της αποθήκευσης κατά τη διαμετακόμιση:
i)
ζώων υδατοκαλλιέργειας που προορίζονται για καλλιέργεια, συμπεριλαμβανομένων περιοχών μετεγκατάστασης, εγκαταστάσεων ψυχαγωγικής αλιείας και ανοικτών διακοσμητικών εγκαταστάσεων·
ii)
ζώων υδατοκαλλιέργειας και προϊόντων τους που προορίζονται για ανθρώπινη κατανάλωση·
iii)
διακοσμητικών υδρόβιων ζώων που προορίζονται για κλειστές διακοσμητικές εγκαταστάσεις.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
α)
ο όρος «κλειστές διακοσμητικές εγκαταστάσεις» σημαίνει καταστήματα ζώων συντροφιάς, κήπους, τεχνητές λίμνες κήπων, εμπορικά ενυδρεία ή καταστήματα χονδρικής πώλησης που διατηρούν διακοσμητικά υδρόβια ζώα:
i)
χωρίς άμεση επαφή με τα φυσικά ύδατα της Κοινότητας· ή
ii)
που είναι εξοπλισμένα με σύστημα επεξεργασίας λυμάτων το οποίο μειώνει σε αποδεκτό επίπεδο τον κίνδυνο μετάδοσης ασθενειών στα φυσικά ύδατα·
β)
ο όρος «ανοικτή διακοσμητική εγκατάσταση» σημαίνει τις λοιπές διακοσμητικές εγκαταστάσεις εκτός των κλειστών διακοσμητικών εγκαταστάσεων·
γ)
ο όρος «εμπλουτισμός» σημαίνει την απελευθέρωση των ζώων υδατοκαλλιέργειας στο φυσικό περιβάλλον.
ΚΕΦΑΛΑΙΟ II
ΕΙΔΗ-ΦΟΡΕΙΣ
Άρθρο 3
Κατάλογος ειδών-φορέων
Τα ζώα υδατοκαλλιέργειας τα οποία ανήκουν στα είδη που απαριθμούνται στη στήλη 2 του πίνακα ο οποίος περιέχεται στο παράρτημα I του παρόντος κανονισμού θεωρούνται φορείς για τους σκοπούς του άρθρου 17 της οδηγίας 2006/88/ΕΚ μόνο αν τα ζώα αυτά πληρούν τις προϋποθέσεις που καθορίζονται στις στήλες 3 και 4 του εν λόγω πίνακα.
ΚΕΦΑΛΑΙΟ III
ΔΙΑΘΕΣΗ ΖΩΩΝ ΥΔΑΤΟΚΑΛΛΙΕΡΓΕΙΑΣ ΣΤΗΝ ΑΓΟΡΑ
Άρθρο 4
Διακοσμητικά υδρόβια ζώα που προέρχονται από ή προορίζονται για διακοσμητικές εγκαταστάσεις
1. Οι μετακινήσεις διακοσμητικών υδρόβιων ζώων υπόκεινται σε κοινοποίηση βάσει του μηχανοργανωμένου συστήματος που προβλέπεται στο άρθρο 20 παράγραφος 1 της οδηγίας 90/425/ΕΚ (Traces), αν τα ζώα:
α)
προέρχονται από διακοσμητικές εγκαταστάσεις ενός κράτους μέλους,
β)
προορίζονται για κλειστές διακοσμητικές εγκαταστάσεις κάποιου άλλου κράτους μέλους του οποίου ολόκληρη η επικράτεια, ή ορισμένες ζώνες ή διαμερίσματα:
i)
έχουν χαρακτηριστεί απαλλαγμένα από μία ή περισσότερες από τις μη εξωτικές ασθένειες που απαριθμούνται στο παράρτημα IV μέρος ΙΙ της οδηγίας 2006/88/ΕΚ σύμφωνα με τα άρθρα 49 ή 50 της εν λόγω οδηγίας· ή
ii)
υπόκεινται σε πρόγραμμα επιτήρησης ή εξάλειψης σύμφωνα με το άρθρο 44 παράγραφος 1 ή 2 της εν λόγω οδηγίας· και
γ)
ανήκουν σε είδος ευπαθές σε μία ή περισσότερες από τις ασθένειες για τις οποίες το υπό εξέταση κράτος μέλος ή η ζώνη ή το διαμέρισμα έχει χαρακτηριστεί απαλλαγμένο από ασθένειες ή για τις οποίες εφαρμόζεται πρόγραμμα επιτήρησης ή εξάλειψης, όπως αναφέρεται στο στοιχείο β).
2. Τα διακοσμητικά υδρόβια ζώα που διατηρούνται σε κλειστές διακοσμητικές εγκαταστάσεις δεν απελευθερώνονται σε ανοικτές διακοσμητικές εγκαταστάσεις, εκμεταλλεύσεις, περιοχές μετεγκατάστασης, εγκαταστάσεις ψυχαγωγικής αλιείας, περιοχές καλλιέργειας μαλακίων ή στο φυσικό περιβάλλον, παρά μόνο έπειτα από άδεια της αρμόδιας αρχής.
Η αρμόδια αρχή χορηγεί την εν λόγω άδεια μόνο αν η απελευθέρωση δεν θέτει σε κίνδυνο το υγειονομικό καθεστώς των υδρόβιων ζώων στον τόπο απελευθέρωσης και εξασφαλίζει τη λήψη κατάλληλων μέτρων άμβλυνσης του κινδύνου.
Άρθρο 5
Ζώα υδατοκαλλιέργειας που προορίζονται για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας, ανοικτές διακοσμητικές εγκαταστάσεις και εμπλουτισμό
Οι αποστολές ζώων υδατοκαλλιέργειας που προορίζονται για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας, ανοικτές διακοσμητικές εγκαταστάσεις ή εμπλουτισμό συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙΙ μέρος Α και με τις επεξηγηματικές σημειώσεις του παραρτήματος V, αν τα ζώα:
α)
εισάγονται σε κράτη μέλη, ζώνες ή διαμερίσματα:
i)
που έχουν χαρακτηριστεί απαλλαγμένα από μία ή περισσότερες από τις μη εξωτικές ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ σύμφωνα με τα άρθρα 49 ή 50 της εν λόγω οδηγίας· ή
ii)
που υπόκεινται σε πρόγραμμα επιτήρησης ή εξάλειψης σύμφωνα με το άρθρο 44 παράγραφος 1 ή 2 της εν λόγω οδηγίας·
β)
ανήκουν σε είδη ευπαθή σε μία ή περισσότερες από τις ασθένειες ή σε είδη-φορείς μίας ή περισσότερων από τις ασθένειες από τις οποίες το εν λόγω κράτος μέλος, η ζώνη ή το διαμέρισμα έχει χαρακτηριστεί απαλλαγμένο ή για τις οποίες εφαρμόζεται πρόγραμμα επιτήρησης ή εξάλειψης, όπως αναφέρεται στο στοιχείο α).
Άρθρο 6
Ζώα υδατοκαλλιέργειας και προϊόντα τους που προορίζονται για περαιτέρω μεταποίηση πριν από την ανθρώπινη κατανάλωση
1. Οι αποστολές ζώων υδατοκαλλιέργειας και προϊόντων τους που προορίζονται για περαιτέρω μεταποίηση πριν από την ανθρώπινη κατανάλωση συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙΙ μέρος Β και με τις επεξηγηματικές σημειώσεις του παραρτήματος V, αν τα ζώα:
α)
εισάγονται σε κράτη μέλη, ζώνες ή διαμερίσματα:
i)
που έχουν χαρακτηριστεί απαλλαγμένα από μία ή περισσότερες από τις μη εξωτικές ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ σύμφωνα με τα άρθρα 49 ή 50 της εν λόγω οδηγίας· ή
ii)
που υπόκεινται σε πρόγραμμα επιτήρησης ή εξάλειψης σύμφωνα με το άρθρο 44 παράγραφος 1 ή 2 της εν λόγω οδηγίας·
β)
ανήκουν σε είδη ευπαθή σε μία ή περισσότερες από τις ασθένειες από τις οποίες το εν λόγω κράτος μέλος, η ζώνη ή το διαμέρισμα έχει χαρακτηριστεί απαλλαγμένο ή για τις οποίες εφαρμόζεται πρόγραμμα επιτήρησης ή εξάλειψης, όπως αναφέρεται στο στοιχείο α).
2. Η παράγραφος 1 δεν εφαρμόζεται σε:
α)
ψάρια που θανατώνονται και εκσπλαχνίζονται πριν από την αποστολή τους,
β)
μαλάκια ή καρκινοειδή που προορίζονται για ανθρώπινη κατανάλωση, έχουν συσκευαστεί και επισημανθεί για το σκοπό αυτό σύμφωνα με τον κανονισμό (ΕΚ) αριθ. 853/2004, και τα οποία:
i)
είναι μη βιώσιμα, πράγμα που σημαίνει ότι δεν μπορούν πλέον να επιβιώσουν ως ζώντα ζώα, αν επιστρέψουν στο περιβάλλον από το οποίο προήλθαν· ή
ii)
προορίζονται για περαιτέρω μεταποίηση χωρίς προσωρινή αποθήκευση στο χώρο μεταποίησης·
γ)
ζώα υδατοκαλλιέργειας ή προϊόντα τους που διατίθενται στην αγορά για ανθρώπινη κατανάλωση χωρίς περαιτέρω μεταποίηση, υπό την προϋπόθεση ότι συσκευάζονται σε συσκευασίες λιανικής πώλησης που τηρούν τις διατάξεις του κανονισμού (ΕΚ) αριθ. 853/2004 σχετικά με τις εν λόγω συσκευασίες.
Άρθρο 7
Ζώντα μαλάκια και καρκινοειδή που προορίζονται για κέντρα καθαρισμού, κέντρα αποστολής και παρόμοιες επιχειρήσεις πριν από την ανθρώπινη κατανάλωση
Οι αποστολές ζώντων μαλακίων και καρκινοειδών που προορίζονται για κέντρα καθαρισμού, κέντρα αποστολής και παρόμοιες επιχειρήσεις πριν από την ανθρώπινη κατανάλωση συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙΙ μέρος Β και με τις επεξηγηματικές σημειώσεις του παραρτήματος V, αν τα ζώα:
α)
εισάγονται σε κράτη μέλη, ζώνες ή διαμερίσματα:
i)
που έχουν χαρακτηριστεί απαλλαγμένα από μία ή περισσότερες από τις μη εξωτικές ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ σύμφωνα με τα άρθρα 49 ή 50 της εν λόγω οδηγίας· ή
ii)
που υπόκεινται σε πρόγραμμα επιτήρησης ή εξάλειψης σύμφωνα με το άρθρο 44 παράγραφος 1 ή 2 της εν λόγω οδηγίας·
β)
ανήκουν σε είδη ευπαθή σε μία ή περισσότερες από τις ασθένειες από τις οποίες το εν λόγω κράτος μέλος, η ζώνη ή το διαμέρισμα έχει χαρακτηριστεί απαλλαγμένο ή για τις οποίες εφαρμόζεται πρόγραμμα επιτήρησης ή εξάλειψης, όπως αναφέρεται στο στοιχείο α).
Άρθρο 8
Ζώα υδατοκαλλιέργειας και προϊόντα τους που εγκαταλείπουν κράτη μέλη, ζώνες και διαμερίσματα τα οποία υπόκεινται σε μέτρα ελέγχου ασθενειών, συμπεριλαμβανομένων προγραμμάτων εξάλειψης
1. Οι αποστολές ζώων υδατοκαλλιέργειας και προϊόντων τους που εγκαταλείπουν κράτη μέλη, ζώνες ή διαμερίσματα τα οποία υπόκεινται σε μέτρα ελέγχου ασθενειών που ορίζονται στο κεφάλαιο V τμήματα 3 και 6 της οδηγίας 2006/88/ΕΚ, αλλά στα οποία η αρμόδια αρχή έχει χορηγήσει εξαίρεση από τα μέτρα ελέγχου ασθενειών, συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται:
α)
στο παράρτημα ΙΙ μέρος A και στις επεξηγηματικές σημειώσεις του παραρτήματος V, αν οι αποστολές αποτελούνται από ζώα υδατοκαλλιέργειας τα οποία προορίζονται για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας, ανοικτές διακοσμητικές εγκαταστάσεις ή εμπλουτισμό· και
β)
στο παράρτημα ΙΙ μέρος Β και στις επεξηγηματικές σημειώσεις του παραρτήματος V, αν οι αποστολές αποτελούνται από ζώα υδατοκαλλιέργειας και προϊόντα τους τα οποία προορίζονται για περαιτέρω μεταποίηση, κέντρα καθαρισμού, κέντρα αποστολής ή παρόμοιες επιχειρήσεις πριν από την ανθρώπινη κατανάλωση.
2. Οι αποστολές ζώων υδατοκαλλιέργειας και προϊόντων τους που προορίζονται για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας, ανοικτές διακοσμητικές εγκαταστάσεις ή εμπλουτισμό συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙΙ μέρος Α και με τις επεξηγηματικές σημειώσεις του παραρτήματος V, αν:
α)
εγκαταλείπουν κράτος μέλος, ζώνη ή διαμέρισμα όπου εφαρμόζεται εγκεκριμένο πρόγραμμα εξάλειψης σύμφωνα με το άρθρο 44 παράγραφος 2 της οδηγίας 2006/88/ΕΚ·
β)
ανήκουν σε είδη ευπαθή σε μία ή περισσότερες από τις ασθένειες ή είδη-φορείς μίας ή περισσότερων από τις ασθένειες για τις οποίες εφαρμόζεται πρόγραμμα επιτήρησης ή εξάλειψης, όπως αναφέρεται στο στοιχείο α).
3. Οι αποστολές ζώων υδατοκαλλιέργειας και προϊόντων τους που προορίζονται για περαιτέρω μεταποίηση, κέντρα καθαρισμού, κέντρα αποστολής ή παρόμοιες επιχειρήσεις πριν από την ανθρώπινη κατανάλωση συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙΙ μέρος Β και με τις επεξηγηματικές σημειώσεις του παραρτήματος V, αν:
α)
εγκαταλείπουν κράτος μέλος, ζώνη ή διαμέρισμα όπου εφαρμόζεται εγκεκριμένο πρόγραμμα εξάλειψης σύμφωνα με το άρθρο 44 παράγραφος 2 της οδηγίας 2006/88/ΕΚ·
β)
ανήκουν σε είδη ευπαθή σε μία ή περισσότερες από τις ασθένειες για τις οποίες εφαρμόζεται το πρόγραμμα εξάλειψης, όπως αναφέρεται στο στοιχείο α).
4. Το παρόν άρθρο δεν εφαρμόζεται σε:
α)
ψάρια που θανατώνονται και εκσπλαχνίζονται πριν από την αποστολή τους,
β)
μαλάκια ή καρκινοειδή που προορίζονται για ανθρώπινη κατανάλωση, έχουν συσκευαστεί και επισημανθεί για το σκοπό αυτό σύμφωνα με τον κανονισμό (ΕΚ) αριθ. 853/2004, και τα οποία
i)
είναι μη βιώσιμα, πράγμα που σημαίνει ότι δεν μπορούν πλέον να επιβιώσουν ως ζώντα ζώα, αν επιστρέψουν στο περιβάλλον από το οποίο προήλθαν· ή
ii)
προορίζονται για περαιτέρω μεταποίηση χωρίς προσωρινή αποθήκευση στο χώρο μεταποίησης·
γ)
ζώα υδατοκαλλιέργειας ή προϊόντα τους που διατίθενται στην αγορά για ανθρώπινη κατανάλωση χωρίς περαιτέρω μεταποίηση, υπό την προϋπόθεση ότι συσκευάζονται σε συσκευασίες λιανικής πώλησης που τηρούν τις διατάξεις του κανονισμού (ΕΚ) αριθ. 853/2004 σχετικά με τις εν λόγω συσκευασίες.
Άρθρο 9
Εισαγωγή ζώων υδατοκαλλιέργειας έπειτα από επιθεώρηση
Στις περιπτώσεις στις οποίες το παρόν κεφάλαιο ορίζει ότι απαιτείται επιθεώρηση πριν από την έκδοση ενός υγειονομικού πιστοποιητικού των ζώων, τα ζώντα ζώα υδατοκαλλιέργειας που ανήκουν σε είδη ευπαθή σε μία ή περισσότερες από τις ασθένειες ή σε είδη-φορείς μίας ή περισσότερων από τις ασθένειες οι οποίες αναφέρονται στο εν λόγω πιστοποιητικό δεν εισάγονται στην εκμετάλλευση ή στην περιοχή καλλιέργειας μαλακίων κατά την περίοδο από την εν λόγω επιθεώρηση μέχρι και τη φόρτωση της αποστολής.
ΚΕΦΑΛΑΙΟ IV
ΟΡΟΙ ΕΙΣΑΓΩΓΩΝ
Άρθρο 10
Ζώα υδατοκαλλιέργειας που προορίζονται για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας και ανοικτές διακοσμητικές εγκαταστάσεις
1. Τα ζώα υδατοκαλλιέργειας που προορίζονται για καλλιέργεια, περιοχές μετεγκατάστασης, εγκαταστάσεις ψυχαγωγικής αλιείας και ανοικτές διακοσμητικές εγκαταστάσεις εισάγονται στην Κοινότητα μόνο από τρίτες χώρες, εδάφη, ζώνες ή διαμερίσματα που παρατίθενται στο παράρτημα III.
2. Οι αποστολές των ζώων υδατοκαλλιέργειας που αναφέρονται στην παράγραφο 1:
α)
συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙV μέρος Α και με τις επεξηγηματικές σημειώσεις του παραρτήματος V·
β)
πληρούν τις απαιτήσεις υγειονομικού ελέγχου των ζώων οι οποίες καθορίζονται στο υπόδειγμα πιστοποιητικού και στις επεξηγηματικές σημειώσεις, όπως αναφέρεται στο στοιχείο α).
Άρθρο 11
Διακοσμητικά υδρόβια ζώα που προορίζονται για κλειστές διακοσμητικές εγκαταστάσεις
1. Τα διακοσμητικά ψάρια που ανήκουν σε είδη ευπαθή σε μία ή περισσότερες από τις ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ και προορίζονται για κλειστές διακοσμητικές εγκαταστάσεις εισάγονται στην Κοινότητα μόνο από τρίτες χώρες, εδάφη, ζώνες ή διαμερίσματα που παρατίθενται στο παράρτημα III του παρόντος κανονισμού.
2. Τα διακοσμητικά ψάρια που δεν ανήκουν σε είδη ευπαθή σε καμία από τις ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ, καθώς και τα διακοσμητικά μαλάκια και τα διακοσμητικά καρκινοειδή, που προορίζονται για κλειστές διακοσμητικές εγκαταστάσεις εισάγονται στην Κοινότητα μόνο από τρίτες χώρες ή εδάφη που είναι μέλη του Διεθνούς Γραφείου Υγείας των Ζώων (OIE).
3. Οι αποστολές των ζώων που αναφέρονται στις παραγράφους 1 και 2:
α)
συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙV μέρος Β και με τις επεξηγηματικές σημειώσεις του παραρτήματος V· και
β)
πληρούν τις απαιτήσεις υγειονομικού ελέγχου των ζώων οι οποίες καθορίζονται στο υπόδειγμα πιστοποιητικού και στις επεξηγηματικές σημειώσεις, όπως αναφέρεται στο στοιχείο α).
Άρθρο 12
Ζώα υδατοκαλλιέργειας και προϊόντα τους που προορίζονται για ανθρώπινη κατανάλωση
1. Τα ζώα υδατοκαλλιέργειας και τα προϊόντα τους που προορίζονται για ανθρώπινη κατανάλωση εισάγονται στην Κοινότητα μόνο από τρίτες χώρες, εδάφη, ζώνες ή διαμερίσματα που περιλαμβάνονται σε κατάλογο ο οποίος καταρτίζεται σύμφωνα με το άρθρο 11 παράγραφος 1 του κανονισμού (ΕΚ) αριθ. 854/2004.
2. Οι αποστολές των ζώων και των προϊόντων που αναφέρονται στην παράγραφο 1:
α)
συνοδεύονται από κοινό πιστοποιητικό δημόσιας υγείας και υγείας των ζώων, το οποίο συμπληρώνεται σύμφωνα με τα σχετικά υποδείγματα που περιέχονται στο παράρτημα VI προσαρτήματα IV και V του κανονισμού (ΕΚ) αριθ. 2074/2005· και
β)
πληρούν τις απαιτήσεις και τις σημειώσεις υγειονομικού ελέγχου των ζώων οι οποίες καθορίζονται στα υποδείγματα πιστοποιητικών και βεβαιώσεων, όπως αναφέρεται στο στοιχείο α).
3. Το παρόν άρθρο δεν εφαρμόζεται στις περιπτώσεις στις οποίες τα ζώα υδατοκαλλιέργειας προορίζονται για περιοχές μετεγκατάστασης ή για επανεμβάπτιση σε κοινοτικά ύδατα, στις οποίες ισχύει το άρθρο 10.
Άρθρο 13
Ηλεκτρονική πιστοποίηση
Επιτρέπεται η χρήση ηλεκτρονικής πιστοποίησης και άλλων συμφωνηθέντων συστημάτων, εναρμονισμένων σε κοινοτικό επίπεδο, για τα πιστοποιητικά και τις βεβαιώσεις που προβλέπονται από το παρόν κεφάλαιο.
Άρθρο 14
Μεταφορά ζώων υδατοκαλλιέργειας
1. Τα ζώα υδατοκαλλιέργειας που προορίζονται για εισαγωγή στην Κοινότητα δεν μεταφέρονται υπό συνθήκες που μπορεί να μεταβάλουν το υγειονομικό καθεστώς τους. Ειδικότερα, δεν μεταφέρονται στο ίδιο νερό ή δοχείο με ζώα υδατοκαλλιέργειας που διαθέτουν κατώτερο υγειονομικό καθεστώς ή τα οποία δεν προορίζονται για εισαγωγή στην Κοινότητα.
2. Κατά τη μεταφορά στην Κοινότητα τα ζώα υδατοκαλλιέργειας δεν απομακρύνονται από το δοχείο τους, ενώ το νερό μεταφοράς τους δεν αλλάζεται στην επικράτεια τρίτης χώρας που δεν διαθέτει έγκριση για την εισαγωγή τέτοιων ζώων στην Κοινότητα ή που διαθέτει κατώτερο υγειονομικό καθεστώς από τον τόπο προορισμού.
3. Στις περιπτώσεις στις οποίες οι αποστολές των ζώων υδατοκαλλιέργειας μεταφέρονται διά θαλάσσης στα σύνορα της Κοινότητας, επισυνάπτεται στο σχετικό υγειονομικό πιστοποιητικό των ζώων ένα συμπλήρωμα για τη θαλάσσια μεταφορά των ζώντων ζώων υδατοκαλλιέργειας, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙV μέρος Δ.
Άρθρο 15
Απαιτήσεις για την απελευθέρωση ζώων υδατοκαλλιέργειας και προϊόντων τους καθώς και για το νερό μεταφοράς
1. Ο χειρισμός των ζώων υδατοκαλλιέργειας και των προϊόντων τους που εισάγονται στην Κοινότητα και προορίζονται για ανθρώπινη κατανάλωση πρέπει να είναι τέτοιος ώστε να αποφεύγεται η μόλυνση των φυσικών νερών της Κοινότητας.
2. Τα ζώα υδατοκαλλιέργειας που εισάγονται στην Κοινότητα δεν απελευθερώνονται στο φυσικό περιβάλλον της Κοινότητας, παρά μόνο έπειτα από άδεια της αρμόδιας αρχής στον τόπο προορισμού.
Η αρμόδια αρχή δύναται να χορηγήσει άδεια μόνο όταν η απελευθέρωση δεν θέτει σε κίνδυνο το υγειονομικό καθεστώς των υδρόβιων ζώων στον τόπο απελευθέρωσης και πρέπει να εξασφαλίζει τη λήψη κατάλληλων μέτρων άμβλυνσης του κινδύνου.
3. Ο χειρισμός του νερού στο οποίο μεταφέρονται οι εισαγόμενες αποστολές ζώων υδατοκαλλιέργειας και προϊόντων τους πρέπει να είναι τέτοιος ώστε να αποφεύγεται η μόλυνση των φυσικών νερών της Κοινότητας.
ΚΕΦΑΛΑΙΟ V
ΟΡΟΙ ΔΙΑΜΕΤΑΚΟΜΙΣΗΣ
Άρθρο 16
Διαμετακόμιση και αποθήκευση
Οι αποστολές ζώντων ζώων υδατοκαλλιέργειας, αυγών ψαριών και μη εκσπλαχνισμένων ψαριών τα οποία εισάγονται στην Κοινότητα αλλά προορίζονται για τρίτη χώρα, είτε με άμεση διαμετακόμιση διαμέσου της Κοινότητας είτε έπειτα από αποθήκευση στην Κοινότητα, πληρούν τις απαιτήσεις που προβλέπονται στο κεφάλαιο IV. Το πιστοποιητικό το οποίο συνοδεύει τις αποστολές αναγράφει τις λέξεις «για διαμετακόμιση διαμέσου της ΕΚ». Οι αποστολές συνοδεύονται επίσης από πιστοποιητικό που απαιτείται από την τρίτη χώρα προορισμού.
Ωστόσο, αν οι εν λόγω αποστολές προορίζονται για ανθρώπινη κατανάλωση, συνοδεύονται από υγειονομικό πιστοποιητικό των ζώων, το οποίο συμπληρώνεται σύμφωνα με το υπόδειγμα που περιέχεται στο παράρτημα ΙV μέρος Γ και με τις επεξηγηματικές σημειώσεις του παραρτήματος V.
Άρθρο 17
Παρέκκλιση για διαμετακόμιση διαμέσου Λετονίας, Λιθουανίας και Πολωνίας
1. Κατά παρέκκλιση από το άρθρο 16, επιτρέπεται να διαμετακομίζονται οδικώς ή σιδηροδρομικώς, μεταξύ των συνοριακών σταθμών ελέγχου που βρίσκονται στη Λετονία, τη Λιθουανία και την Πολωνία και απαριθμούνται στο παράρτημα της απόφασης 2001/881/ΕΚ της Επιτροπής, οι αποστολές που προέρχονται από και προορίζονται για τη Ρωσία, απευθείας ή μέσω άλλης τρίτης χώρας, αν πληρούνται οι ακόλουθοι όροι:
α)
η αποστολή σφραγίζεται με σφραγίδα που φέρει αύξοντα αριθμό σειράς από τον επίσημο κτηνίατρο της αρμόδιας αρχής του συνοριακού σταθμού ελέγχου από τον οποίο η αποστολή εισέρχεται στην Κοινότητα·
β)
τα έγγραφα που συνοδεύουν την αποστολή, όπως προβλέπεται στο άρθρο 7 της οδηγίας 97/78/ΕΚ, σφραγίζονται σε κάθε σελίδα με την ένδειξη «Αποκλειστικά για διαμετακόμιση στη Ρωσία μέσω της ΕΚ» από τον επίσημο κτηνίατρο του συνοριακού σταθμού ελέγχου από τον οποίο το φορτίο εισέρχεται στην Κοινότητα·
γ)
πληρούνται οι διαδικαστικές απαιτήσεις που προβλέπονται στο άρθρο 11 της οδηγίας 97/78/ΕΚ· και
δ)
η αποστολή πιστοποιείται ως αποδεκτή για διαμετακόμιση στο κοινό κτηνιατρικό έγγραφο εισόδου από τον επίσημο κτηνίατρο του συνοριακού σταθμού ελέγχου από τον οποίο το φορτίο εισέρχεται στην Κοινότητα.
2. Οι αποστολές που αναφέρονται στην παράγραφο 1 δεν επιτρέπεται να εκφορτώνονται ή να αποθηκεύονται, όπως ορίζεται στο άρθρο 12 παράγραφος 4 ή στο άρθρο 13 της οδηγίας 97/78/ΕΚ, εντός της Κοινότητας.
3. Η αρμόδια αρχή πρέπει να διενεργεί τακτικούς ελέγχους για να διασφαλίσει ότι ο αριθμός των αποστολών, όπως αναφέρεται στην παράγραφο 1, καθώς και οι αντίστοιχες ποσότητες των προϊόντων που εγκαταλείπουν την Κοινότητα συμφωνούν με τον αριθμό και τις ποσότητες που εισέρχονται στην Κοινότητα.
ΚΕΦΑΛΑΙΟ VI
ΓΕΝΙΚΕΣ, ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 18
Απαιτήσεις πιστοποίησης που προβλέπονται σε άλλη κοινοτική νομοθεσία
Τα υγειονομικά πιστοποιητικά των ζώων που απαιτούνται σύμφωνα με τα κεφάλαια III, IV και V του παρόντος κανονισμού ενσωματώνουν, όπου ενδείκνυται, τυχόν απαιτήσεις για τα υγειονομικά πιστοποιητικά των ζώων με βάση:
α)
μέτρα για την αποφυγή της εισαγωγής ασθενειών ή για τον έλεγχο ασθενειών που δεν περιέχονται στο παράρτημα IV μέρος ΙΙ της οδηγίας 2006/88/ΕΚ, τα οποία έχουν εγκριθεί σύμφωνα με το άρθρο 43 παράγραφος 2 της οδηγίας αυτής, ή
β)
το άρθρο 5 της απόφασης 2004/453/ΕΚ (21) της Επιτροπής.
Άρθρο 19
Κατάργηση
Οι αποφάσεις 1999/567/ΕΚ, 2003/390/ΕΚ, 2003/804/ΕΚ, 2003/858/ΕΚ και 2006/656/ΕΚ καταργούνται από την 1η Ιανουαρίου 2009.
Οι παραπομπές στις υπό κατάργηση αποφάσεις θεωρούνται εφεξής παραπομπές στον παρόντα κανονισμό.
Άρθρο 20
Μεταβατικές διατάξεις
1. Για τη μεταβατική περίοδο μέχρι τις 30 Ιουνίου 2009, τα διακοσμητικά υδρόβια ζώα που αναφέρονται στο άρθρο 4 παράγραφος 1 μπορούν να διατίθενται στην αγορά χωρίς κοινοποίηση στο πλαίσιο του μηχανοργανωμένου συστήματος που προβλέπεται στο άρθρο 20 παράγραφος 1 της οδηγίας 90/425/ΕΚ (Traces), εφόσον φθάσουν στον τόπο τελικού προορισμού τους πριν από αυτή την ημερομηνία.
2. Για τη μεταβατική περίοδο μέχρι τις 30 Ιουνίου 2009, οι αποστολές ζώων υδατοκαλλιέργειας και προϊόντων τους που συνοδεύονται από έγγραφο μεταφοράς ή υγειονομικό πιστοποιητικό των ζώων σύμφωνα με το παράρτημα E της οδηγίας 91/67/ΕΟΚ ή τις αποφάσεις 1999/567/ΕΚ και 2003/390/ΕΚ μπορούν να διατίθενται στην αγορά, εφόσον φθάσουν στον τόπο τελικού προορισμού τους πριν από αυτή την ημερομηνία.
3. Για τη μεταβατική περίοδο μέχρι τις 30 Ιουνίου 2009, οι ακόλουθες αποστολές ζώων υδατοκαλλιέργειας και προϊόντων τους μπορούν να εισάγονται στην Κοινότητα ή να διαμετακομίζονται διαμέσου αυτής:
α)
αποστολές που συνοδεύονται από υγειονομικό πιστοποιητικό των ζώων σύμφωνα με τις αποφάσεις 2003/804/ΕΚ, 2003/858/ΕΚ και 2006/656/ΕΚ·
β)
αποστολές που καλύπτονται από το κεφάλαιο IV του παρόντος κανονισμού, αλλά οι οποίες δεν καλύπτονται από τις αποφάσεις 2003/804/ΕΚ, 2003/858/ΕΚ και 2006/656/ΕΚ.
Το άρθρο 14 παράγραφος 3 δεν εφαρμόζεται στις αποστολές που αναφέρονται στα στοιχεία α) και β) στη διάρκεια της εν λόγω περιόδου.
4. Για τη μεταβατική περίοδο μέχρι την 31η Δεκεμβρίου 2009, τα κράτη μέλη μπορούν να επιτρέπουν την εισαγωγή ζώων υδατοκαλλιέργειας και προϊόντων τους τα οποία προορίζονται για ανθρώπινη κατανάλωση, από τρίτες χώρες, εδάφη, ζώνες ή διαμερίσματα που απαριθμούνται στα παραρτήματα I και II του κανονισμού (ΕΚ) αριθ. 2076/2005.
5. Για τη μεταβατική περίοδο μέχρι την 31η Δεκεμβρίου 2010, τα κράτη μέλη μπορούν να επιτρέπουν την εισαγωγή διακοσμητικών υδρόβιων ζώων, τα οποία ανήκουν σε είδη ευπαθή στο επιζωοτικό ελκογόνο σύνδρομο (EUS) και προορίζονται αποκλειστικά για κλειστές διακοσμητικές εγκαταστάσεις, από τρίτες χώρες ή εδάφη που είναι μέλη του Διεθνούς Γραφείου Υγείας των Ζώων (OIE).
Στη διάρκεια της εν λόγω μεταβατικής περιόδου, οι απαιτήσεις σχετικά με το EUS που ορίζονται στο μέρος II.2 του υγειονομικού πιστοποιητικού των ζώων το οποίο περιέχεται στο παράρτημα IV μέρος Β δεν ισχύουν για τα διακοσμητικά υδρόβια ζώα που προορίζονται αποκλειστικά για κλειστές διακοσμητικές εγκαταστάσεις.
Άρθρο 21
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 2008.

Labels: 0
3
6